
[bookmark: TextBodyBegin]Parlamentul European,
–	având în vedere rezoluțiile sale anterioare referitoare la Georgia,
–	având în vedere articolul 150 alineatul (5) și articolul 136 alineatul (4) din Regulamentul său de procedură,
[bookmark: _Hlk219406317]A.	întrucât autoritățile georgiene și-au intensificat represiunea împotriva opoziției politice și a societății civile, în special de la alegerile parlamentare din octombrie 2024;
B.	întrucât legislația draconică, inclusiv „Legea privind înregistrarea agenților străini”, Legea privind transparența influenței străine și modificările aduse Legii privind granturile, Legii privind asocierea politică și Codului penal, reflectă o strategie autoritară deliberată de a reduce la tăcere opoziția, reflectând represiunea de tip rusesc;
C.	întrucât sute de persoane au fost reținute, amendate sau urmărite penal de la începutul protestelor, inclusiv politicieni, jurnaliști și activiști, mulți dintre aceștia aflându-se în arest preventiv; întrucât zeci de persoane au fost încarcerate în urma participării la proteste;
[bookmark: _Hlk224123252]D.	întrucât mai mulți lideri ai opoziției au fost reținuți, inclusiv Elena Hoștaria, o figură importantă a Coaliției pentru schimbare, care a fost reținută în septembrie 2025 după ce a scris „Visul rus” pe un banner electoral al partidului de guvernământ, și care se confruntă cu proceduri penale bazate pe acuzații false, fără dovezi credibile, care pot duce la o pedeapsă de până la 15 ani de închisoare; întrucât rapoartele indică faptul că Elena Hoștaria a fost supusă unui tratament degradant în detenție și că starea sa de sănătate necesită asistență medicală specializată;
E.	întrucât un alt prizonier de conștiință, Mzia Amaglobeli, a primit Premiul Saharov în 2025,
1.	condamnă cu fermitate detenția motivată politic a Elenei Hoștaria și a tuturor celorlalte persoane vizate pentru exercitarea libertății lor de exprimare și de întrunire sau pentru exprimarea opoziției pașnice, precum și persecutarea sistematică a oponenților politici, a jurnaliștilor și a activiștilor de către regimul „Visul georgian”;
2.	condamnă tratamentele degradante și inumane de care a suferit, conform relatărilor, Elena Hoștaria în timpul detenției; solicită eliberarea sa imediată și necondiționată, precum și a altor persoane deținute din motive politice sau pentru exercitarea pașnică a drepturilor lor fundamentale; solicită retragerea imediată a acuzațiilor motivate politic împotriva lor;
3.	își exprimă profunda îngrijorare cu privire la menținerea în detenție și deteriorarea stării de sănătate a fostului președinte Mihail Saakașvili care, de mai bine de patru ani, este efectiv ținut ca ostatic politic al oligarhului Bidzina Ivanișvili;
4.	solicită o anchetă independentă și transparentă cu privire la acuzațiile de rele tratamente în detenție și la utilizarea abuzivă a legislației privind securitatea națională, precum și rapoarte credibile privind utilizarea armelor chimice împotriva protestatarilor;
5.	își exprimă profunda îngrijorare cu privire la extinderea amprentei politice, economice și de securitate a Rusiei, Chinei și Iranului în Georgia, astfel cum s-a confirmat în numeroase rapoarte, și care se reflectă, de asemenea, în deteriorarea modului în care drepturile omului sunt abordate în această țară; își exprimă indignarea cu privire la faptul că au fost lansate anchete împotriva autorilor unor astfel de rapoarte, în special împotriva lui Giorgi Kandelaki, cercetător al Institutului Hudson, și a lui Tinatin Hidașeli, în loc să se abordeze constatările lor alarmante cu privire la extinderea clară și sistematică a influenței puterilor autoritare în țară; invită autoritățile georgiene să restabilească libertatea de exprimare, libertatea academică și cercetarea independentă;
6.	condamnă cu fermitate adoptarea în continuare a unei legislații restrictive care limitează libertățile fundamentale și reprimă activitatea politică, protestele civice și opoziția; îndeamnă autoritățile georgiene să abroge aceste legi restrictive, să înceteze utilizarea arestării preventive pentru represiune politică și să asigure independența sistemului judiciar și respectarea garanțiilor procedurale;
7.	subliniază că existența prizonierilor politici este incompatibilă cu obligațiile Georgiei în temeiul Acordului de asociere UE-Georgia;
8.	își reafirmă sprijinul de neclintit pentru poporul georgian și angajamentul său față de un viitor european democratic; încurajează Comisia și statele membre să sprijine și să ofere protecție activiștilor, jurnaliștilor și personalităților opoziției georgiene expuse riscului;
9.	invită UE și statele membre să impună sancțiuni specifice, precum și o interdicție la nivelul UE de acordare a vizelor reprezentanților regimului și celor care îi ajută, responsabili de arestări, urmăriri penale și violențe motivate politic împotriva opoziției democratice, disidenților, protestatarilor și jurnaliștilor;
10.	încredințează Președintei sarcina de a transmite prezenta rezoluție VP/ÎR, Consiliului, Comisiei, statelor membre, Consiliului Europei, OSCE și autorităților georgiene.

